Illum, il-Kummissjoni Ewropea ppreżentat lill-Kunsill l-abbozzi tal-oqfsa ta' negozjar għall-Albanija u għall-Maċedonja ta' Fuq, li jistabbilixxu l-linji gwida u l-prinċipji għat-taħditiet ta' adeżjoni tagħhom. Il-Kummissjoni ġiet mistiedna tippreżenta dawn il-proposti f'Marzu 2020 mill-Kunsill tal-Affarijiet Ġenerali meta ħadet id-deċiżjoni li tiftaħ in-negozjati maż-żewġ pajjiżi. Il-Kummissarju għall-Viċinat u t-Tkabbir Olivér Várhelyi qal: “Illum huwa pass importanti ieħor fit-triq tal-Albanija u tal-Maċedonja ta' Fuq lejn l-Unjoni Ewropea. Fit-twassil tal-impenn tagħna, nenfasizzaw fuq l-oqfsa konkreti għat-tmexxija tan-negozjati tal-adeżjoni. Il-proposti tagħna jibnu fuq il-metodoloġija ta' tkabbir riveduta li ressaqna fi Frar biex nagħmlu l-proċess ta' adeżjoni aktar kredibbli, b'direzzjoni politika aktar b'saħħitha, aktar dinamika u prevvedibbli. Ninsab ħerqan għad-diskussjonijiet mal-Istati Membri u biex l-ewwel konferenzi intergovernattivi maż-żewġ pajjiżi jsiru malajr kemm jista' jkun. Il-futur tagħhom evidentement jinsab fl-Unjoni Ewropea u jien konvint li kif għamlu s'issa se jkomplu jwettqu riformi fit-triq tagħhom lejn l-UE”. Qafas għan-negozjati tal-adeżjoni L-oqfsa ta' negozjar jistabbilixxu l-linji gwida u l-prinċipji għan-negozjati ta' adeżjoni ma' kull pajjiż kandidat. L-abbozzi tal-oqfsa huma maqsuma fi tliet partijiet: 1) il-prinċipji li jirregolaw in-negozjati tal-adeżjoni, 2) il-kontenut tan-negozjati, u 3) il-proċedura tan-negozjati. L-objettiv tan-negozjati huwa li l-Albanija u l-Maċedonja ta' Fuq jadottaw l-acquis tal-UE fl-intier tiegħu u jiżguraw l-implimentazzjoni u l-infurzar sħaħ tiegħu wara l-adeżjoni. L-abbozzi tal-oqfsa ta' negozjar jibnu fuq l-esperjenza ta' tkabbir li sar fil-passat u fuq in-negozjati tal-adeżjoni li għaddejjin bħalissa. Dawn jintegraw il-metodoloġija riveduta tat-tkabbir, jieħdu kont tal-acquis tal-UE li qed jevolvi, u jirriflettu kif xieraq il-merti proprji u s-sitwazzjonijiet speċifiċi tal-pajjiżi. Il-kredibbiltà hija msaħħa permezz ta' fokus aktar b'saħħtu fuq ir-riformi fundamentali, li jibdew mill-istat tad-dritt, it-tħaddim tal-istituzzjonijiet demokratiċi u l-amministrazzjoni pubblika kif ukoll l-ekonomija taż-żewġ pajjiżi. Il-proposti jipprevedu wkoll direzzjoni politika aktar b'saħħitha tal-proċess, u aktar dinamiżmu bl-organizzazzjoni tal-kapitoli tan-negozjati f'raggruppamenti tematiċi. Il-prevedibbiltà tal-proċess ta' adeżjoni tista' tissaħħaħ permezz ta' aktar ċarezza dwar il-konsegwenzi pożittivi li jista' jġib miegħu l-progress fuq ir-riformi, kif ukoll il-konsegwenzi negattivi potenzjali f'każ ta' nuqqas ta' progress, staġnar fit-tul jew rigress fl-implimentazzjoni tar-riformi u fl-issodisfar tar-rekwiżiti tal-proċess ta' adeżjoni. Il-passi li jmiss Kif wiegħdet f'Marzu meta ttieħdet id-deċiżjoni tal-Kunsill, il-Kummissjoni Ewropea qed tippreżenta l-abbozzi tal-oqfsa ta' negozjar lill-Istati Membri tal-UE, li jirċievu wkoll aġġornament tal-progress miż-żewġ pajjiżi minn dak iż-żmien 'il hawn. Ladarba l-Istati Membri jkunu adottaw l-oqfsa ta' negozjar, il-Presidenza b'rotazzjoni tal-Kunsill tal-Unjoni Ewropea se tippreżenta l-Pożizzjoni Ġenerali tal-UE li sar qbil dwarha fl-ewwel konferenza intergovernattiva ma' kull pajjiż, li jimmarka l-bidu formali tan-negozjati tal-adeżjoni. L-oqfsa ta' negozjar se jkunu disponibbli għall-pubbliku f'dan l-istadju. Għal Aktar Informazzjoni Skeda informattiva: Proċess ta' adeżjoni mal-UE – pass pass Infografika – l-Albanija Infografika – il-Maċedonja ta' Fuq